  Виталий Пронин «Капель» ансамбльын кырӟало 14 нылъёс.Сарапулысь искусствоосъя 2 номеро нылпи школаысь «Капель» ансамбль «Чузъяське Москва» конкурсын вормиз.Калыккуспо вожвылъяськон туэ 14-тӥзэ ортчиз, отчы пыриськизы Россиысь кунгож сьӧрысь нылпи хоръёс но ансамбльёс. Сарапулысь искусствоосъя нылпи школаысь преподаватель, концертмейстер Надежда Макшакова верамъя, соос нырысьсэ пыриськизы та быдӟа конкурсэ.- Ньыль нунал ӵоже ми вал Москваын. Котькуд нунал туж яркыт но вунонтэм ортчиз. Фестиваль усьтӥськиз черкысь концерт залын. «Капель» ансамбльмы отын быдэстӥз, Н. Гумилёвлэн кылъёсызъя Воткинскысь крезьгурчилэсь Игорь Чурбановлэсь «Храм твой, Господи» произведенизэ. Со нуналэ ик ми, нылъёс но дирижёрмы Наталья Сливченко, эшшо огпол сцена выла потамы. Залын пукисьёсын ӵош, отын вал 2 сюрслэсь ятыр пиналъёс, быдэстӥмы Мария монахинялэсь Москваысь композиторлэсь Владимир Беляевлэсь «Творите добрые дела» кырӟанзэс. Кыкетӥ нуналаз ортчиз конкурс. Отын одно ик ваньмызлы 4 куарен быдэстоно вал «В небе тают облака» произведениез. Со сяна, ми кырӟам Гай Сабитовлэн кылъёсызъя гожтэм Г. Корепанов-Камскийлэсь «Шулдыр ӝыт» удмурт кырӟанзэ, Ю. Толкачлэсь «Сорока-белобоказэ» но П. Чайковскилэсь произведенизэ. Гала-концерт ортчиз П. Чайковский нимо кун консерваториын, соку но милям нылъёсмы 2 пол сцена выла потазы. Татын ик данъязы вормисьёсты, «Капель» ансамбль 2-тӥ степенё лауреат луиз. Сарапулэ ми бертӥмы дипломен но Ника статуэткаен, - шуэ Надежда Борисовна.«Капель» ансамбльын кырӟало 14 нылъёс. Москваысь соос лӧптэм мылкыдын бертӥзы. Егит усточиослы тужгес но кельшиллям Москваысь но Казаньысь пиослэн хоръёссы. Одӥг нуналзэс нылъёс сӥзизы Москваен тодматсконлы, вуылӥзы Кремле, паркъёсы.Галина Савина Туспуктэм: minkultura.udmurt.ru Теги: ансамбль Егитъёс кыран  